Parlo ciæo 07 ottobre 2018
Særa o Tiatro Altrove, regòrdo de l’urtima avanguardia zeneise
Genova - L’è sempre stæto ciù façile, inte tutte e epoche, parlâ de avanguardie de trent’anni primma ciufito che de quelle contemporanie. De spesso i esponenti de unna çerta avanguardia, dòppo diversci anni ch’a l’è finia, conseguan de poxiçioin de rilievo into mondo, e son liatri mæximi à mette luxe in sce di fæti da seu zoentù, e aloa tutta l’avventua de unna çerta avanguardia a vëgne legittimâ à posteriori. Ma a veitæ a l’è che into momento che a l’è viva, l’avanguardia a no vëgne percepia da-a ciù tanta parte da çittadinansa. A l’è unna röba pe pöchi.
A l’è notiçia de sta settemaña che o l’à serrou o Tiatro Altrove che, a-o manco inte st’urtima gestion ch’a duava da-o 2013, se peu dî o rappresentesse l’urtimo riduto – e l’urtima incarnaçion – de avanguardia à Zena. Pe caitæ: ghe saià de l’atro dòppo, e l’è normale che unna generaçion a fasse röso à quella ch’a vëgne apreuvo. Quelli che oua an settant’anni, e che an fæto o ’68, an l’idea che dòppo de liatri no ghe segge stæto ciù ninte, e o l’è un errô; e savendo che o l’è un errô mi no m’incallo à dî che ò poia che dòppo da nòstra generaçion no ghe saià ciù avanguardie. Ô penso, ma no ô diggo.
Ghe saià de l’atro dòppo, fòscia, però l’Altrove o l’à rappresentou l’avanguardia di mæ tempi e da mæ çittæ, e mi no me lascia indifferente. Lì drento, tra l’atro, o zeneise o l’à visciuo di giorni gloioxi inti trei anni do programma aradio “Invexendo”, trasmisso in sce quella “Radio Gazzarra” che se registrava tra mille difficoltæ da-a unna stançieta de d’atro a-o tiatro, e che pe tanti o l’è restou comme un programma de culto. Sensa scordâse i trallaleri, che no solo aivan inaugurou do 2013, ma ean vegnui inta formaçion Etnogenova – che a sta a-o trallalero comme o Jimi Hendrix a-a chitara – a-a festa do 2015. A l’ea unn’avanguardia che a saveiva messciâ l’urtimo performer internaçionale con l’ereditæ coltuale nostrâ.
No særa solo un spaçio, ma a finisce unn’avventua. Speremmo che da quarche parte, mentre scrivo, unn’atra a segge lilì pe comensâ, e mi no me n’accòrzo, ma va ben coscì.
© Riproduzione riservata
lij_Latn lij_Latn lij_Latn lij_Latn lij_Latn lij_Latn ita_Latn